প্রথম বৃক্ষরোপণ
প্রথম বৃক্ষরোপণ (এছাড়াও আদমের বৃক্ষরোপণ, আদি আবাদ নামেও উল্লেখিত) বাংলাদেশি চিত্রশিল্পী এস এম সুলতান অঙ্কিত ১৯৭৫ সালের একটি তৈলচিত্রকর্ম। প্রথম বৃক্ষরোপণ নামে সুলতানের তিনটি চিত্রকর্মের সন্ধান পাওয়া যায়, যার একটি তৈলচিত্র (১৯৭৫), একটি ড্রয়িং এবং অন্যটি মোটা তুলি-কালির আঁচড়ে আঁকা। ১৯৮৯ সালে তারেক মাসুদ নির্মিত সুলতানের জীবন-কাজ নির্ভর প্রামাণ্যচিত্র আদম সুরত-এর পোস্টারে চিত্রকর্মটি ব্যবহৃত হয়েছে। চিত্রকর্মটি বাংলাদেশ শিল্পকলা একাডেমিতে সংগৃহীত রয়েছে। ১৯৭৬ সালে বাংলাদেশ শিল্পকলা একাডেমিতে বাংলাদেশের অভ্যুদয়ের পর সুলতানের প্রথম একক চিত্রপ্রদর্শনীতে চিত্রকর্মটি প্রদর্শিত হয়েছিল। উক্ত প্রদর্শনীতে ১নং চিত্রকর্ম হিসেবে এটি নথিভুক্ত ছিল এবং এর মূল্য নির্ধারণ করা হয়েছিল ৫০০০ (২০২১ অনুযায়ী ৳৪১,২৭৭-এর সমতুল্য) টাকা।